Ухуэныгъэхэр зэрекIуэкIым щыгъуазэ зещI
Иджыблагъэ Къэбэрдей-Балъкъэр Республикэм и Iэтащхьэ Къанокъуэ Арсен КъБР-м Узыншагъэр хъумэнымрэ курортхэмкIэ и министерствэм щыIащ.
Псом япэу ар еплъащ ведомствэр зыщIэс унэм и щытыкIэм, къекIуалIэхэр щрагъэблагъэ пэшхэм. ИужькIэ абы жиIащ социальнэ мыхьэнэшхуэ зиIэ мы IуэхущIапIэм Iэмал нэхъыфIхэр къыхузэгъэпэщын хуейуэ къызэрилъытэр. Мыбы къекIуалIэ цIыхухэм яхэтщ ныкъуэдыкъуэхэр, уз гъэтIылъа зиIэхэр икIи апхуэдэхэм я Iуэхухэр нэхъ псынщIэу дэгъэкIыпхъэщ. Зыхуэфащэ къулыкъущIэхэм абы пщэрылъ ящищIащ мы IэнатIэм и щытыкIэр егъэфIэкIуэнымкIэ зэфIэгъэкIыпхъэхэр тхьэмахуитIым къриубыдэу къыхалъхьэну.
АдэкIэ КъБР-м и Iэтащхьэр зэпкърыхауэ щыгъуазэ ящIащ 2013 гъэм КъБР-м и республикэ инвестицэ программэ щхьэхуэм хагъэхьа ухуэныгъэхэм. Псом япэу тепсэлъыхьащ республикэ клиникэ сымаджэщым хирургиемкIэ и къудамэм и унэр зэрызэрагъэпэщыжым. Абы пыщIа лэжьыгъэ псори дызэрыт илъэсым зэфIэгъэкIын хуейщ. Мы IэнатIэм сом мелуани 140-м щIигъу хухахащ. Проектым къызэрыщыгъэлъэгъуамкIэ, сымаджэхэр зыщIэлъ пэшхэр зы цIыхум- цIыхуитIым ятещIыхьауэ, тыншыпIэ псори яIэу щытынущ. Унэм щIэт бжьамий зэмылIэужьыгъуэхэр, электрооборудованэр къанэ щымыIэу къагъэщIэрэщIэжынущ, унащхьэр зэрахъуэкIынущ, унэ щIыбыр зэрахьэнущ. Иджыпсту лэжьыгъэхэр и гуащIэгъуэу йокIуэкI.
Узыншагъэр хъумэнымрэ курортхэмкIэ и министр Шэт Ирмэ зэрыжиIамкIэ, капитальнэу зэрагъэпэщыжынущ Налшык къалэм дэт сабий поликлиникитIыр, перинатальнэ центрыр. Иужьрей IуэхущIапIэм папщIэ хьэлъэзешэ лифтхэр щIэуэ къащэхуащ.
Къанокъуэ Арсен хэхауэ щIэупщIащ перинатальнэ, онкологие центрхэм зэрелэжьым. Ахэр ухуэным хухаха ахъшэр сом меларди 4-м щIегъу. Дызэрыщыгъуазэщи, перинатальнэ центрыр ухуэныр «Урысей Ипщэр 2008-2012 гъэхэм» федеральнэ программэ хэхам ипкъ иткIэ 2011 гъэм и дыгъэгъазэ мазэм кърагъэжьауэ щытащ. Иджыпсту а лэжьыгъэм фIыуэ хагъэщIащ.
Онкологие центрыр къапщтэмэ, ар яухуэу щIадзащ «Социальнэ мыхьэнэшхуэ зиIэ узыфэхэр къэмыгъэ- хъунымрэ абыхэм ебэнынымрэ» федеральнэ программэ хэхам тету. Ар унэ щхьэхуэу тху хъууэ, а псори быдэу зэпыщIауэ щытынущ. Иджыпсту унэхэм я лъабжьэхэр щагъэжыну мащэхэр хьэзыр ящIащ.
Министерствэм хиубыдэу ирагъэкIуэкI ухуэныгъэхэм ящыщу мы гъэм хьэзыр ящIыну я мурадщ Анзорей къуажэм дащIыхьа район сыма-джэщыр. Абы терапевтическэ, хирургие къудамэхэм я унэр, сымаджэхэр къэзыщтэ къудамэр, пщэфIапIэр, медицинэ дэIэпыкъуэгъу псынщIэм и станцыр, машинэ гъэувыпIэхэр, котельнэр, зыхуеину нэгъуэщI IэнатIэ куэди хэтынущ.
Министерствэм и лэжьакIуэхэр, апхуэдэу зыхуэфащэ нэгъуэщI министерствэ зыбжанэм я унафэщIхэр хэту иригъэкIуэкIа зэIущIэм республикэм и Iэтащхьэр зэпкърыхауэ щытепсэлъыхьащ ухуэныгъэхэр зэрырагъэкIуэкI щIыкIэм, ухуэныгъэ 18-м ящыщу дэтхэнэри хьэзыр щыхъуну пIалъэм, ахъшэр къызэрагъэсэбэпым. Абыхэм къадэкIуэу иджыпсту капитальнэу къызэрагъэпэщыж Къэбэрдей-Балъкъэрым узыншагъэр хъумэным-кIэ и IуэхущIапIэу 26-рэ. Къанокъуэ Арсен хэхауэ жиIащ: «Сэ си щхьэкIэ сыкIэлъыплъынущ дэтхэнэ ухуэныгъэри зэрырагъэкIуэкIым. Фэри фыбэлэрыгъ хъунукъым, Iуэхур цIыхухэм я узыншагъэр хъумэным щыхуэгъэзам деж. КъыщIэддзауэ IуэхущIапIэр щIэуэ дыухуэмэ, абы иджырей тыншыпIэ псори сыма-джэхэми медицинэм и лэжьакIуэхэми папщIэ яIэн хуейщ. Капитальнэу унэхэр зэрагъэпэщыжмэ, ебгъэфIакIуэ хъуну зыри къэгъэнэн хуейкъым».
КъБР-м ухуэныгъэмрэ архитектурэмкIэ и министр Мамий Артур къыхигъэщхьэхукIащ ищхьэкIэ къыщыгъэлъэгъуа IуэхущIапIэхэм зэрелэжьым зэпымыууэ зэрыкIэлъыплъыр икIи абыхэм ящыщ зыбжанэ дызэрыт илъэсым хьэзыр зэращIынур.
КъБР-м и Iэтащхьэмрэ Правительствэмрэ
я пресс-IуэхущIапIэ.
